Document ID: 32007D0543

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 23ης Ιουλίου 2007
σχετικά με την προσχώρηση της Βουλγαρίας και της Ρουμανίας στη σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ)
(2007/543/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση,
τη συνθήκη προσχώρησης του 2005,
την πράξη προσχώρησης του 2005 (στο εξής «πράξη προσχώρησης»), και ιδίως το άρθρο 3 παράγραφος 4,
τη σύσταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ) (στο εξής «σύμβαση Ευρωπόλ») υπεγράφη στις Βρυξέλλες στις 26 Ιουλίου 1995 και τέθηκε σε ισχύ την 1η Οκτωβρίου 1998.
(2)
Η σύμβαση Ευρωπόλ συμπληρώθηκε από δύο πρωτόκολλα, τα οποία υπεγράφησαν στις 24 Ιουλίου 1996 και στις 19 Ιουνίου 1997 και τέθηκαν σε ισχύ, αντιστοίχως, στις 29 Δεκεμβρίου 1998 και την 1η Ιουλίου 1999 (2).
(3)
Η σύμβαση Ευρωπόλ τροποποιήθηκε από τρία άλλα πρωτόκολλα, τα οποία υπεγράφησαν στις 30 Νοεμβρίου 2000 (3), στις 28 Νοεμβρίου 2002 (4) και στις 27 Νοεμβρίου 2003 (5). Τα πρωτόκολλα της 30ής Νοεμβρίου 2000 και της 28ης Νοεμβρίου 2002 άρχισαν να ισχύουν στις 29 Μαρτίου 2007, ενώ το πρωτόκολλο της 27ης Νοεμβρίου 2003 άρχισε να ισχύει στις 18 Απριλίου 2007.
(4)
Το άρθρο 3 παράγραφος 3 της πράξης προσχώρησης προβλέπει ότι η Βουλγαρία και η Ρουμανία προσχωρούν στις συμβάσεις και στα πρωτόκολλα που έχουν συναφθεί μεταξύ των κρατών μελών και απαριθμούνται στο παράρτημα I της πράξης προσχώρησης, συμπεριλαμβανομένων, μεταξύ άλλων, της σύμβασης Ευρωπόλ και των πρωτοκόλλων της 24ης Ιουλίου 1996, της 19ης Ιουνίου 1997, της 30ής Νοεμβρίου 2000, της 28ης Νοεμβρίου 2002 και της 27ης Νοεμβρίου 2003. Η εν λόγω σύμβαση και τα πρωτόκολλα τίθενται σε ισχύ, για τη Βουλγαρία και τη Ρουμανία, κατά την ημερομηνία που ορίζει το Συμβούλιο.
(5)
Σύμφωνα με το άρθρο 3 παράγραφος 4 της πράξης προσχώρησης, το Συμβούλιο επιφέρει όλες τις προσαρμογές που απαιτούνται λόγω της προσχώρησης στις εν λόγω συμβάσεις και τα πρωτόκολλα,
ΑΠΟΦΑΣΙΖΕΙ:
Άρθρο 1
Η σύμβαση Ευρωπόλ και τα πρωτόκολλα της 24ης Ιουλίου 1996, της 19ης Ιουνίου 1997, της 30ής Νοεμβρίου 2000, της 28ης Νοεμβρίου 2002 και της 27ης Νοεμβρίου 2003, αρχίζουν να ισχύουν, για τη Βουλγαρία και τη Ρουμανία, την πρώτη ημέρα του πρώτου μήνα που ακολουθεί την ημερομηνία έκδοσης της παρούσας απόφασης.
Άρθρο 2
Τα κείμενα της σύμβασης Ευρωπόλ και των πρωτοκόλλων της 24ης Ιουλίου 1996, της 19ης Ιουνίου 1997, της 30ής Νοεμβρίου 2000, της 28ης Νοεμβρίου 2002 και της 27ης Νοεμβρίου 2003, τα οποία έχουν καταρτισθεί στη βουλγαρική και τη ρουμανική γλώσσα και προσαρτώνται στην παρούσα απόφαση, είναι αυθεντικά υπό τους αυτούς όρους με εκείνους που ισχύουν για τα άλλα κείμενα της σύμβασης Ευρωπόλ και των εν λόγω πρωτοκόλλων.
Άρθρο 3
Η παρούσα απόφαση παράγει αποτελέσματα από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 23 Ιουλίου 2007.

Labels: 18
15
5